วธ. ผลักดันงานเทศกาลตรุษจีนในไทยที่มีเอกลักษณ์ เสนอขึ้นทะเบียนเป็นมรดกวัฒนธรรมที่จับต้องไม่ได้ของมนุษยชาติจากยูเนสโก
นายอิทธิพล คุณปลื้ม รัฐมนตรีว่าการกระทรวงวัฒนธรรม เปิดเผยว่า จากการที่เทศกาลตรุษจีนของชาวไทยเชื้อสายจีนในประเทศไทยที่มีการจัดกิจกรรมมาอย่างยาวนานในหลายจังหวัดทั่วประเทศ เช่น งานประเพณีแห่เจ้าพ่อ-เจ้าแม่ ปากน้ำโพ  จังหวัดนครสวรรค์จัดต่อเนื่องมานาน 107 ปี ซึ่งชาวปากน้ำโพได้สืบสานจากรุ่นสู่รุ่นจนถึงปัจจุบันมีชื่อเสียงระดับโลก งานตรุษจีนเยาวราชซึ่งปีเน้นกิจกรรมเชื่อมความสัมพันธ์ทางการทูตไทย-จีนครบรอบ 48 ปี  งานส่งเสริมการท่องเที่ยวศิลปวัฒนธรรมจัดงานตรุษจีนสุพรรณบุรี งานตรุษจีนหาดใหญ่ จังหวัดสงขลา รวมถึงการจัดงานตรุษจีน-ย้อนอดีตเมืองภูเก็ตณ ย่านเมืองเก่าภูเก็ต ที่จะสร้างรายได้ให้กับประเทศโดยเฉพาะชาวจีนที่จะเดินทางมาท่องเที่ยวจำนวนมาก จากความสำคัญของเทศกาลตรุษจีน  จึงมีแนวคิดที่จะยกระดับตรุษจีนในของประเทศไทยให้เป็นที่รู้จัก และจุดมุ่งหมายของนักท่องเที่ยวจากทั่วโลกให้มากขึ้น จึงหารือ และมอบหมายกรมส่งเสริมวัฒนธรรมเก็บข้อมูลงานเทศกาลตรุษจีนในประเทศไทยเพื่อเสนอเป็นมรดกวัฒนธรรมที่จับต้องไม่ได้ของมนุษยชาติต่อองค์การเพื่อการศึกษา วิทยาศาสตร์ และวัฒนธรรมแห่งสหประชาชาติ (ยูเนสโก) เช่นเดียวกับที่มีการเสนอสงกรานต์ในประเทศไทยเป็นรายการตัวแทนมรดกวัฒนธรรมที่จับต้องไม่ได้ของมนุษยชาติต่อองค์การยูเนสโก  ซึ่งคาดว่าสงกรานต์จะได้รับการพิจารณาในช่วงปลายปีนี้